מרכז רפואי מאיר

המרכז הרפואי מאיר בכפר סבא, הוא מרכז רפואי מהגדולים בישראל, שייך לקבוצת שירותי בריאות כללית. קרוי על שמו של ד"ר יוסף מאיר.

היסטוריה
שמאל|ממוזער|200px|הסמליל הישן של המרכז
בניית מבנה בית החולים החלה בסוף שנת 1950. על פי התכנית המקורית יועד בית החולים לכלול כ-200 מיטות, אך לבקשת משרד הבריאות הוא הורחב ל-400 מיטות אשפוז. כבר בשנת 1952 הוצע להסב את בית החולים לבית חולים כללי, אך ההצעה לא נתקבלה. בסוף 1953, לאחר השלמת השלד, נדון הקמת בית החולים בכנסת והוחלט שלאור המצב המתקדם של הבנייה, תושלם בניית בית החולים, למרות הירידה בצורך במקומות אשפוז לחולי ריאה. בית החולים נחנך ביולי 1956 כבית חולים לחולי שחפת וריאה, על ידי קרן נכות של קופ"ח כללית, ונוהל על ידי ד"ר הופרט. בית החולים תוכנן להכיל 400 מיטות אשפוז במבנה בן 7 קומות. הוא קלט חולי שחפת מבית החולים במגדיאל שהוסב לבית חולים לחולי נפש ומבית החולים ברעננה שמבנהו הוסב לבית חולים שיקומי, בית לוינשטיין. לאחר פתיחתו הכיל בית החולים 210 מיטות אשפוז ב-5 קומות בלבד, ובקופת חולים התנהל דיון על המשך דרכו של בית החולים. הצעה אחת הייתה להכניס אליו מיטות אשפוז גריאטריות ולמחלות כרוניות ממושכות והצעה אחרת גרסה שיש להפוך את בית החולים לבית חולים כללי. לבסוף הוסכם בין קופת החולים ומשרד הבריאות על הסבת בית החולים לבית חולים כללי, מהלך שנעשה בסוף אוקטובר 1962.

במהלך שנות ה-60 הוקמו מחלקות נוספות. מחלקות פנימיות, כירורגיות, אורתופדיה, אורולוגיה, עיניים, אף אוזן גרון. ומחלקת ילדים. בשנת 1968 התמנה ישראל ברודרמן לנהל את מחלקת הריאות. במהלך תקופת ניהולו פיתח פרופ' ברודרמן את המחלקה והקים בתוכה יחידה לטיפול נמרץ נשימתי ראשונה בישראל, ובעלת מעבדה, שלימים התפתחה והפכה ל"מכון לחקר הנשימה".

בשנות ה-70 נבנה בנין מרפאות חוץ, לאחריו במהלך שנות השמונים נוסף בנין "שטולברג", בעוד הבניין הראשוני (הישן) הוגדר בשם בנין אשפוז.

בשנת 1977 הוקם מכון גסטרו ומחלות הכבד, בהנהלת בן-ציון נוביס.

בשנת 1978 נסגר והועבר בית היולדות הישן בכפר סבא (רחוב גלר) לאחריות מרכז רפואי מאיר. המחלקה עברה למשכנה בבנין שטולברג.

בשנת 2017, הוחל בתכנון הרחבת בית החולים, על פי תוכנית המכונה "מרכז תומך לבית החולים מאיר". לפי התוכנית יוקם מבנה על שטח מגרשי החנייה, מבנים בשטח של כ-97 אלף מ"ר, שיכללו מרכז מסחרי, משרדים, שירותים עסקיים, מרפאות, מעבדות, מכונים, מלונית ומלון עסקים, בנוסף ל-450 יחידות דיור מוגן, דיור סיעודי, מעונות סטודנטים ומגורי רופאים ואחיות. בגלל התנגדויות דיירים משכונת סביוני כפר סבא, הבניין לא הוקם ובמקום הושקעו התקציבים בשיפוץ קומת הקרקע בכניסה לבנין שטולברג. בנוסף הוקם בו מרכז רווחה הכולל חנות פארם, חנויות ביגוד והנעלה, מתחם מזון ועוד. נכון לשנת 2025 ישנן כ-35 מחלקות ולמעלה מ-100 מרפאות, בכלל המרכז הרפואי מאיר.

בשנת 2018, לא אסר בית החולים על הכנסת חמץ לשטחו בפסח, לראשונה לאחר מספר שנים, ולמרות הנחיית משרד הבריאות שלא לאפשר הכנסת חמץ לבתי החולים ברחבי הארץ.

באפריל 2024 קיבל מערך הטראומה, בראשות ד"ר אורי יסלוביץ', הכרה רשמית מטעם משרד הבריאות כמרכז טראומה אזורי.

בשנת 2019 בוטל יעוד המנחת ובמקומו הוקם "בנין 16", הכולל חדר מיון חדש ומחלקות נוספות. ב-27 מאי 2024 נחנכה המחלקה החדשה לרפואה דחופה בפועל עברה המחלקה למשכנה החדש ב-25 יוני 2024. המחלקה החדשה כוללת חדרים אישיים, מכון דימות צמוד, חדר טראומה משוכלל ומערכות ותשתיות מתקדמות.

במאי 2024, הוקמה שלוחה של המרכז לרפואה דחופה ילדים מאיר, "מאיר קידס", במרפאת רמב"ם בעיר הרצליה. החל מינואר 2026 "מאיר קידס" מסונף להנהלת מחוז שרון-שומרון, במסגרת הרפואה הקהילתית ונקרא "כללית קידס".

בנובמבר 2024 מונה פרופ' יעקב חן, למנהל המרכז הרפואי מאיר.

באוגוסט 2025 מונה יובל חזן למנהל האדמיניסטרטיבי של המרכז הרפואי מאיר. במקום מאיר פריאנטה שעזב.

 פעילות 
בית החולים משרת אוכלוסייה של כמיליון תושבים, אוכלוסיית האזור הפרושה מגשר הירקון על כביש פתח תקווה בדרום ועד לכביש נתניה בצפון. בתחום זה כלולות מספר ערים גדולות: רמת השרון, הוד השרון, כפר סבא, הרצליה, רעננה ומספר ניכר של יישובים, כפרים וערים.

במרכז הרפואי מאיר כלולים אגפים נוספים, בנין מעבדות כולל מעבדות מחקר ומחלקת דימות (רנטגן). בנין פינקוס כל אגף הילדים, כולל ספורט ילדים. בבנין זה כלולים גם אגף הלוגיסטיקה של בית החולים וכן בית המרקחת של בית החולים. במבנה נפרד (קרקע) בנין אחזקה והנדסה. בעבר נכלל גם מנחת מסוקים, בצד המערבי של בית החולים.

המרכז הרפואי מאיר מסונף לבית הספר לרפואה של אוניברסיטת תל אביב ומרבית המחלקות והיחידות, אם לא כולן, מוכרות לצורך התמחות במקצועות הרפואה. המחלקות משתתפות באופן פעיל בהדרכת סטודנטים לרפואה בלימודים הקליניים. בבית החולים מספר רב של רופאים בעלי מינוי אקדמי.

מעבדות בית החולים מסונפות לאוניברסיטת בר-אילן.

בסמיכות למרכז הרפואי קיימת אקדמיה לאֲחָיוּת, המכשיר אֲחָיוֹת לקראת הסמכה בעיסוק ולרכישת תואר ראשון אקדמי בסיעוד (B.N). בית הספר מסונף לאוניברסיטת תל אביב.

במרכז הרפואי מאיר פועלים למעלה מ-3000 (נכון ל-2025) אנשי צוות רפואה, סיעוד, פארא-רפואה ועובדי מינהל ומשק. המרכז הרפואי מכיל 801 מיטות אשפוז ומתבצעים בו כ-24,000 ניתוחים בשנה.

תווי תקן ואיכות
 החל משנת 2008 נושא בית החולים תו תקן בין-לאומי לאיכות ובטיחות ברפואה אשר מבוסס על מודל בין-לאומי של סטנדרטים לאיכות ובטיחות המטופל ומוטמע בשיתוף עם חברת Joint Commission International) JCI). בית החולים הוא אחד משלושה בתי חולים אשר הוענק להם תו תקן זה.
 תו תקן Iso 14001 בנושא שמירה על הסביבה ועמידה בסטנדרטיים אקולוגיים, מה שהעניק לבית החולים את התואר "בית חולים ירוק". המרכז הרפואי מאיר הוא הראשון מסוגו בארץ אשר נמצא ראוי לקבל את התו.
 בשנת 2021 נמצאו המחלקות לרפואה דחופה (מיון) של המרכז הרפואי מאיר מקבוצת כללית בצמרת בתי החולים הגדולים בישראל ברמת שביעות רצון המטופלים מהטיפול בהם. כך עולה מסקר שביעות רצון שערך משרד הבריאות
 בסקר חווית המטופל של משרד הבריאות בשנת 2025 בית החולים מאיר דורג במקום הראשון בין בתי החולים הגדולים בארץ.

רפואת ספורט
 במסגרת הסכם למתן חסות רפואית לספורטאי הסגל האולימפי שנערך בין המרכז הרפואי מאיר לבין הוועד האולימפי. המרכז הרפואי מאיר נבחר ללוות את ספורטאי העל הישראלים בדרך לאולימפיאדה. בבית החולים הוקם צוות מומחים מיוחד מתחומים שונים, המתמחים בפגיעות ספורט ובטיפול בספורטאים ושם לעצמו כמטרה להוביל את רפואת הספורט בישראל. המרכז אף מבצע מחקרים ומעקבים אחר הספורטאים בשיתוף מכון וינגייט. בנוסף מטפל הצוות בספורטאים נוספים מקבוצות כדורגל וכדורסל כדוגמת מכבי תל אביב בכדורגל, בני השרון בכדורסל ועוד.
 במסגרת העיסוק ברפואת ספורט, קיימת יחידה נפרדת - מרכז הספורט והבריאות לילדים ולנוער - בראשותו של פרופ' דן נמט. מטרתו לדרבן ילדים, נוער ומתבגרים לעסוק בספורט, בשגרה ובמגמות תחרותיות, לשמירה על בריאותם ולהימנע מהשמנת יתר בקרב ילדים. היחידה פועלת בשיתוף עם מחלקת ילדים, יוזמת סדנאות והדרכות מתאימות לילדים, תוך מעקב ופיקוח על ביצועיהם של הילדים. היחידה גם משלבת מחקר בתחום זה.

 גלריה 

 המנהלים הרפואיים של המרכז הרפואי מאיר לדורותיו 
 ד"ר יוסף קוט (1962–1970)
 ד"ר עמיאל ינאי (1971–1984)
 ד"ר ענתבי שלמה (1985–1987)
 ד"ר אשר פורת (1988–1999)
 פרופ' אהוד דודסון (2000–2006)
 ד"ר מיכאל שרף (2007)
 ד"ר אשר אלחיאני (2008–2011)
 ד"ר איתן וירטהיים (2011–2019)
 ד"ר ירון מושקט (2019–2024)
 פרופ' יעקב חן (2024 ואילך)

 לקריאה נוספת 
 Moshe Zarhy. Health Facilities in Israel, Dom publishers, 2014. pp. 161-175. 

קישורים חיצוניים



 אייל יצחקי, עשרות השתתפו בחגיגה אולימפית במרכז רפואי מאיר, צומת ההשרון, 06 ביולי 2023

הערות שוליים

קטגוריה:כפר סבא: מבנים
מאיר
קטגוריה:מבנים ואתרים שתכנן זאב רכטר